b'\n_START_ARTICLE_\nJaakonsiilik\xc3\xa4s\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKeskikokoinen, punamusta perhonen. Etusiipien pohjav\xc3\xa4ri on mustanruskea. Siiven etu- ja takareunassa on siiven suuntainen punainen raita ja siiven k\xc3\xa4rjess\xc3\xa4 kaksi punaista t\xc3\xa4pl\xc3\xa4\xc3\xa4. Takasiivet ovat karmiininpunaiset ja niiss\xc3\xa4 on ohut, tumma reunus. Siipiv\xc3\xa4li 32\xe2\x80\x9342 mm._NEWLINE_Ulkon\xc3\xa4k\xc3\xb6ns\xc3\xa4 perusteella lajin voi sekoittaa vain punat\xc3\xa4pliin (suku Zygaena), mutta siilik\xc3\xa4s on n\xc3\xa4it\xc3\xa4 kookkaampi ja sen siivet ovat leve\xc3\xa4mm\xc3\xa4t._NEWLINE_Toukka on v\xc3\xa4ritykselt\xc3\xa4\xc3\xa4n r\xc3\xa4ike\xc3\xa4n keltamusta ja poikittaisraidallinen.\n_START_SECTION_\nLevinneisyys ja lentoaika\n_START_PARAGRAPH_\nJaakonsiilik\xc3\xa4st\xc3\xa4 tavataan L\xc3\xa4nsi-Euroopasta Keski-Aasiaan ulottuvalla vy\xc3\xb6hykkeell\xc3\xa4. Suomessa jaakonsiilik\xc3\xa4s on harhailija, jota on tavattu satunnaisesti etel\xc3\xa4- ja lounaisrannikolla. Keski-Euroopassa laji lent\xc3\xa4\xc3\xa4 toukokuusta kes\xc3\xa4kuuhun, Suomessa perhosia on tavattu kes\xc3\xa4kuussa, yhteens\xc3\xa4 viitisenkymment\xc3\xa4 kertaa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nJaakonsiilik\xc3\xa4s viihtyy kuivilla ja hiekkaisilla ymp\xc3\xa4rist\xc3\xb6ill\xc3\xa4. Se on melko hidas lent\xc3\xa4j\xc3\xa4 ja aikuiset perhoset lent\xc3\xa4v\xc3\xa4t p\xc3\xa4\xc3\xa4asiassa y\xc3\xb6ll\xc3\xa4, joskin h\xc3\xa4irittyn\xc3\xa4 my\xc3\xb6s p\xc3\xa4iv\xc3\xa4ll\xc3\xa4. Yksil\xc3\xb6it\xc3\xa4 voi tulla joskus valolle, yleens\xc3\xa4 my\xc3\xb6h\xc3\xa4\xc3\xa4n y\xc3\xb6ll\xc3\xa4. Ilmastollisesti sopivia vuosina lajilla on taipumus yleisty\xc3\xa4 voimakkaasti ja levit\xc3\xa4 samalla uusille esiintymispaikoille._NEWLINE_Naaras munii yhteens\xc3\xa4 200\xe2\x80\x93300 munaa noin 20\xe2\x80\x9340 munan ryhmiss\xc3\xa4 ravintokasvin lehtien alapinnoille. Kotelo talvehtii, usein kahdesti.\n_START_SECTION_\nRavintokasvi\n_START_PARAGRAPH_\nToukan ravintokasveja ovat villakot, erityisesti kuitenkin jaakonvillakko (Senecio jacobaea).'